༈བསླབ་བྱ་མུ་ཏིག་ཕྲེང་བ་ཞེས་བྱ་བ་བཞུགས་སོ།  ། དགེ་ལེགས་ཚོགས་གཉིས་རིན་ཆེན་ལས་གྲུབ་པའི།  ། སྐུ་གསུམ་རྣམ་པར་རྒྱལ་བའི་ཕོ་བྲང་ལ།  ། དབང་བསྒྱུར་འགྲོ་ལ་བརྩེ་བའི་སྤྱན་སྟོང་ཅན།  ། ཆོས་ཀྱི་རྒྱལ་པོ་བླ་མར་ཕྱག་བགྱིས་ནས།  ། སྔོན་བསགས་ལས་སྨོན་དགེ་བའི་མཐུ་བཙན་པས།  ། སྟོབས་ཀྱི་འཁོར་བསྒྱུར་རིགས་ལས་བློ་གྲོས་ཀྱི།  ། སྣང་བ་ཉི་མའི་འོད་ལྟར་ཆེས་གསལ་བ།  ། ལྷ་ཡི་བཙུན་པ་ཁྱོད་ལ་འདི་སྐད་སྨྲ།  ། དལ་བ་ཐོབ་དང་བསྟན་ལ་མཇལ་བ་དང་།  ། དགེ་བའི་བཤེས་དང་འཕྲད་པ་ཆེས་དཀའ་ན།  ། འདི་དག་ཐམས་ཅད་འཛོམ་པའི་ལུས་རྟེན་འདི།  ། དོན་མེད་སྟོང་ཟག་བྱེད་པ་ཤིན་ཏུ་འཕང་།  ། ཀུན་གྱི་སྲོལ་ལ་དབང་བསྒྱུར་འཆི་བདག་བདུད།  ། ངེས་པར་འོང་ལ་ནམ་འོད་ཆ་མེད་ཅིང་།  ། བློ་བུར་སླེབས་ཚེ་ཕན་ངེས་ཆོས་ལས་གཞན།  ། མེད་ཕྱིར་དམ་པའི་ཆོས་ལ་འབད་པར་རིགས།  ། ཡང་སྲིད་ཕྱི་མར་གར་སྐྱེ་རང་དབང་མེད།  ། བདེ་སྡུག་གང་མྱོང་ད་ལྟའི་ལས་ལ་རག། བདེ་བ་འདོད་ཅིང་སྡུག་བསྔལ་མི་འདོད་ན།  ། དཀར་ནག་ལས་ལ་བླང་དོར་བྱ་བར་རིགས།  ། འཇིག་རྟེན་འདི་ན་མི་བསླུ་གཅིག་ཀྱང་མེད།  ། ནམ་ཡང་བསླུ་མེད་དཀོན་མཆོག་ཁོ་ནར་ངེས།  ། དེ་བས་དེ་ལ་སྙིང་ནས་སྐྱབས་སོང་ན།  ། འཁོར་བ་ངན་འགྲོའི་འཇིགས་ལས་སྐྱབས་པར་ངེས།  ། ཇི་ལྟར་ས་ལ་བརྟེན་ནས་ལོ་ཏོག་བཞིན།  ། ཚུལ་ཁྲིམས་རྩ་བ་སྙིང་རྗེའི་ཆུས་བརླན་པར།  ། བརྟེན་ནས་དཀར་པོའི་ཆོས་ཀུན་སྐྱེ་གསུང་ཕྱིར།  ། ཁས་བླངས་ཚུལ་ཁྲིམས་སྲོག་ལས་གཅེས་པར་བསྲུང་།  ། ཇི་ལྟར་འོག་གཞི་མེད་པར་ཁང་པ་ཡི།  ། ཐོག་དང་ཡང་ཐོག་འགེབས་འདོད་བཞད་གད་གནས།  ། དེ་བཞིན་ཆོས་ཀྱི་གཞི་མ་ཚུལ་ཁྲིམས་དང་།  ། བྲལ་བའི་ཟབ་མོའི་ཆོས་ཀྱིས་ཕན་པ་དཀའ།  ། བླ་མའི་བྱིན་རླབས་ཆར་གྱིས་མ་བརླན་ན།  ། རང་རྒྱུད་ཐ་བ་སྐམ་པོར་དགེ་སེམས་ཀྱི།  ། མྱུ་གུ་ཙམ་ཡང་སྐྱེ་བར་མི་འགྱུར་ན།  ། བྱང་ཆུབ་འབྲས་བུ་སྨིན་པར་ཇི་ལྟར་འགྱུར།  ། དེ་ཕྱིར་ལམ་སྟོན་དགེ་བའི་བཤེས་གཉེན་མཆོག། བསམ་དང་སྦྱོར་བས་བསྟེན་ཚུལ་མ་ལོག་ཅིང་།  ། ཟོལ་མེད་དད་པས་སྙིང་ནས་གསོལ་བཏབ་ན།  ། གནས་སྐབས་མཐར་ཐུག་དགོས་འདོད་ལྷུན་གྱིས་འགྲུབ།  ། ཆོས་ཀྱི་རྩ་བ་བླ་མའི་དམ་ཚིག་ཡིན།  ། ཆོས་ཀྱི་བསྐུལ་མ་འཆི་བ་རྗེས་དྲན་ཡིན།  ། ཆོས་ཀྱི་སྙིང་པོ་ངེས་འབྱུང་བྱང་སེམས་ཡིན།  ། ཆོས་ཀྱི་མཐར་ཐུག་ངེས་དོན་དབུ་མ་ཡིན།  ། ཆོས་ཀྱི་གནད་འགག་དེ་ལ་འདུས་སོ་ཞེས།  ། ཆོས་ཀྱི་རྒྱལ་པོ་བླ་མས་དེ་སྐད་གསུང་།  ། ཆོས་ཀྱི་ཚུལ་ལ་སྙིང་ནས་འཇུག་འདོད་ན།  ། ཆོས་ཀྱི་རོ་ཡི་བཅུད་འདི་མྱང་ཀྱང་འཚལ།  ། ཐོག་མ་མེད་ནས་རང་སེམས་རྒྱ་ཡན་འདི།  ། ཕྱི་རོལ་སྣ་ཚོགས་ཡུལ་ལ་འཕྲོ་འཕྲོ་ནས།  ། ནང་དུ་བློ་ཁ་གཏན་ནས་མ་ཕྱེགས་པས།  ། གསལ་རིགས་སེམས་ཀྱི་རང་གཟུགས་ཡེ་མ་མཐོང་།  ། ད་ནི་བླ་མའི་གདམས་ངག་མེ་ལོང་ལ།  ། བལྟས་ནས་རང་སེམས་སྐྱེས་བུའི་བཞིན་རས་ཀྱི།  ། བློ་བུར་དྲི་མའི་ནག་ནོག་ཀུན་བསལ་ནས།  ། དྲི་བྲལ་རང་ཞལ་མཇལ་ན་མི་འཐད་དམ།  ། འཁོར་བ་པ་དང་མྱ་ངན་འདས་པའི་ཆོས།  ། འཇའ་ཚོན་བཞིན་དུ་སྣ་ཚོགས་བཀྲ་བ་འདི།  ། ནང་གི་སེམས་ཀྱི་རི་མོར་བྲིས་ཙམ་ལས།  ། ཕྱི་རོལ་དོན་གྱི་སྟེང་ནས་གྲུབ་པ་མེད།  ། རང་སེམས་མེས་པོས་འཁོར་འདས་ཀུན་སྤྲུལ་མདོ།  ། བྱེད་པོ་ཉིད་ཀྱང་བརྟགས་ཅིང་དཔྱད་པའི་ཚེ།  ། འདི་ཡིན་འདི་མིན་ངོས་བཟུང་དང་བྲལ་བ།  ། གསལ་རིག་བདེ་བའི་ཉམས་མྱོང་ཙམ་དུ་ཟད།  ། ཞི་བདེའི་མལ་དུ་བསྐལ་པ་བརྒྱ་སྟོང་བར།  ། མཉམ་གཞག་གཉིད་དུ་ཡུར་བའི་འཕགས་པའི་གནས།  ། ཐོབ་ཀྱང་གཞན་དོན་སྒྲུབ་ལ་མཐུ་དམན་པས།  ། བློ་ལྡན་དོན་གཉེར་གཙོ་བོར་འོས་མ་ཡིན།  ། ཐོག་མེད་དུས་ནས་དྲིན་གྱིས་བསྐྱངས་པ་ཡི།  ། མ་རྣམས་འཁོར་བའི་སྡུག་བསྔལ་མེ་ཆེན་གྱིས།  ། མནར་བས་ཆོ་ངེ་འདེབས་རྣམས་ཡལ་དོར་ནས།  ། རང་བདེའི་དོན་གཉེར་དེ་ལས་ཐ་ཆད་སུ།  ། དེ་ཕྱིར་སྙིང་རྗེའི་རྩ་བ་བརྟན་པོ་ཅན།  ། རིན་ཆེན་བྱང་ཆུབ་སེམས་ཀྱི་དཔག་བསམ་ཤིང་།  ། དོན་གཉིས་འབྲས་བུ་གཡུར་དུ་ཟ་བ་དེ།  ། སྐྱེ་རྒུའི་ཉེར་འཚོར་འགྲུབ་པའི་ཐབས་ལ་འབད།  ། རྫོགས་སངས་རྒྱས་ཞེས་བྱ་བའི་སྒྲ་བོ་ཆེ།  ། བགྲངས་རིང་བསྐལ་པར་ལྟོས་མིན་སྙིགས་དུས་ཀྱི།  ། ཚེ་ཐུང་གཅིག་ལ་མངོན་དུ་བྱེད་པའི་ཐབས།  ། གསང་སྔགས་ཉེ་ལམ་འདིར་འཕྲད་སྐལ་བ་བཟང་།  ། དེ་ཡང་འཇུག་སྒོ་དབང་ཐོབ་དམ་སྡོམ་རྣམས།  ། གཅེས་པར་བསྲུང་སྟེ་བསྐྱེད་རྫོགས་མན་ངག་གནད།  ། ཉམས་མྱོང་ཅན་གྱི་བླ་མའི་ཞལ་ལུང་བཞིན།  ། ཐུན་བཞིའི་རིམ་པས་ཉམས་སུ་བླང་བྱས་ཏེ།  ། ཟག་བཅས་མངོན་ཤེས་ཙམ་དང་ཐུན་མོང་གི། དངོས་གྲུབ་ཕྲན་ཚེགས་ཙམ་གྱིས་མི་ཚིམ་པར།  ། མཆོག་གི་དངོས་གྲུབ་གཙོ་བོར་དོན་གཉེར་བ།  ། དེ་ལ་རྣལ་འབྱོར་པ་ཞེས་མཁས་རྣམས་ཟེར།  ། མདོར་ན་འདི་ཕྱི་གཉིས་ལས་ཕྱི་མ་དང་།  ། ཆོས་དང་འཇིག་རྟེན་གཉིས་ལས་དམ་ཆོས་དང་།  ། བཤད་དང་སྒྲུབ་པ་གཉིས་ལས་སྒྲུབ་པ་རྣམས།  ། གཙོ་བོར་འཛིན་པ་མ་ནོར་འདམ་ཀ་ཡིན།  ། འོན་ཀྱང་ཐོས་པ་མེད་པའི་སྒོམ་པ་ནི།  ། ལག་རྡུམ་བྲག་ལ་འཛེགས་དང་འདྲ་བར་གསུངས།  ། དེ་བས་ཐོག་མར་རྒྱ་ཆེན་གཞུང་ལུགས་ལ།  ། གནད་དུ་འགྲོ་བའི་ཐོས་བསམ་འགྱིད་པ་འཚལ།  ། ཚིག་འཁྲིའི་ལྦུ་བར་དམ་བཅའི་སྟེགས་འཆའ་ཞིང་།  ། གཞན་སྨོད་ཚིག་མདའི་སྦྱོར་བ་ལྷུར་ལེན་དང་།  ། མིང་དང་གོ་ས་མཐོན་པོ་ལ་རེ་བས།  ། ལང་ཚོ་ཡོལ་བར་བྱེད་རྣམས་དོན་སྙིང་རུལ།  ། རིན་ཆེན་ཆོས་ཀྱང་དཀོན་ལ་འཚེ་བ་མང་།  ། གསུངས་ཕྱིར་ཆོས་ཀྱི་བར་ཆད་ཞི་བའི་ཆེད།  ། སྐྱབས་འགྲོ་གསོལ་འདེབས་མདོ་སྒྲོལ་ལ་སོགས་ལ།  ། འབད་ན་ཚེ་དང་ཆོས་ཀྱི་བར་ཆད་བཟློག། འདུ་འཛི་ལུས་འཕྱོར་ཁ་ཞིམ་ལོང་གཏམ་གཉིད།  ། ཤྭ་སོགས་རྣམ་གཡེང་ཁོ་ནས་དུས་འདའ་ན།  ། བདུད་དང་བར་ཆད་གཞན་ནས་མ་འོངས་ཀྱང་།  ། རང་ཉིད་རང་གི་བདུད་དུ་བབས་པ་ཡིན།  ། སྡིག་པའི་གྲོགས་ལ་རྒྱལ་བའི་སྲས་ཀྱང་འཇིགས།  ། དེ་ཕྱིར་དམ་པ་མིན་པའི་ལས་དག་ལ།  ། སྦྱོར་བར་བྱེད་ན་ཕ་མ་ཡིན་ཡང་རུང་།  ། བདུད་དུ་གསུངས་ཕྱིར་བརྟགས་ནས་སྤོངས་བ་གཅེས།  ། འདིར་ནི་མང་དུ་བཤད་ལྟ་ཅི་ཞིག་དགོས།  ། དམ་པའི་ལེགས་བཤད་སྤྱི་དང་ཁྱད་པར་དུ།  ། བཀའ་གདམས་བཀའ་བརྒྱུད་གོང་མའི་རྣམ་ཐར་སོགས།  ། ཡང་ཡང་བལྟས་ཤིང་ཡིད་དམ་འཆའ་བར་བྱོས།  ། ཇི་སྐད་བཤད་པའི་དོན་རྣམས་ཉམས་བླངས་ན།  ། ཚེ་དང་ཆོས་ལ་བར་ཆད་མི་འབྱུང་ཞིང་།  ། ཐོས་བསམ་མཐར་ཕྱིན་རང་གཞན་ཀུན་འཚེངས་པའི།  ། དགའ་སྟོན་བཟང་པོ་ཉམས་སུ་མྱོང་བར་ངེས།  ། དམ་པའི་ཞལ་ནས་ཟབ་མོའི་ཆོས་ཀྱི་གཏམ།  ། ཐོས་ཀྱང་ཡུག་དུས་འདི་འདྲར་སྨྲ་ལ་འཕངས།  ། དེ་རིང་བློ་ལྡན་ཁྱོད་ཀྱིས་བསྐུལ་བ་ལས།  ། སྙིང་གཏམ་ཁ་རུ་བཏོན་ཏེ་ཡི་གེར་བཀོད།  ། དགེ་བས་འགྲོ་བ་མ་རིག་ལིང་ཐོག་གིས།  ། བླང་དོར་ལྟ་བའི་བློ་མིག་སྒྲིབ་པ་རྣམས།  ། ཡང་དག་གཏམ་གྱི་དམིགས་བུ་ལ་རྟེན་ནས།  ། ཐམས་ཅད་མཁྱེན་པའི་ལམ་དུ་འཁྲིད་པར་ཤོག། ཅེས་བསླབ་བྱ་མུ་ཏིག་འཕྲེང་བཞེས་བྱ་བ་འདི་ནི་མིའི་དབང་པོ་ཧར་ཆིན་ཝང་རཏྣ་སིདྡྷི་རིགས་སྲས་ལྷའི་བཙུན་པ་མཐུ་སྟོབས་ཉི་མས་དབུས་གཙང་ཆོས་ཀྱི་ཞིང་དུ་སློབ་གཉེར་ལ་འགྲོ་སྐབས་ནན་ཏན་ཆེན་པོས་བསྐུལ་བའི་དོར།  ། བཙུན་གཟུགས་༧བློ་བཟང་ཆོས་ཀྱི་ཉི་མས་བླ་བྲང་བཀྲ་ཤིས་འོད་འབར་གྱི་གཟིམ་ཆུང་འཆི་མེད་དགའ་ཚལ་དུ་ཤར་མར་སྤེལ་བ་དགེ་ལེགས་སུ་གྱུར་ཅིག།  ། །